Aigües de Sagunt aportarà ajudes de fins a 200 000 euros perquè famílies vulnerables puguen pagar els rebuts d'aigua mentre dure la crisi sanitària
04 de maig 2020

![](/media/xrinq22k/98c_aguas-de-sagunto-200-000-euros-10.jpg)  
  

Aigües de Sagunt destinarà al voltant de 200 000 euros a ajudar a aquelles famílies que durant la crisi sanitària per coronavirus no puguen fer front els rebuts d'aigua. Estes ajudes es gestionaran a través del departament de Serveis Socials, un departament que des del començament de la crisi ha vist incrementat el seu pressupost i que gràcies a esta aportació podrà redirigir alguns fons a altres programes d'ajuda per a intentar arribar a totes aquelles persones que els necessiten.

  

L'alcalde de Sagunt, Darío Moreno, ha manifestat que des d'Aigües de Sagunt «**s'està fent un esforç potent per intentar ajudar tota la població, i fins hui ja s'havia donat la possibilitat a empreses, pimes, personal autònom i particulars que tingueren problemes per a pagar els rebuts d'ajornar-los a 60 dies i després de la situació excepcional s'ha ampliat a 90 dies**». Esta nova mesura «**es pretén destinar a les capes més vulnerables de la població que no puguen pagar un recurs tan bàsic com és l'aigua**» ha explicat l'alcalde.

  

Segons ha aclarit l'alcalde, el servici de pagament de factures en casos de necessitat el duu a terme el departament de Serveis Socials a través del pagament de factures de servicis bàsics en situacions crítiques, «**però és cert que el departament està tenint un increment de la despesa molt alta i per tant esta injecció de capital per part d'Aigües de Sagunt pot suposar una gran ajuda per a tota eixa capa de població més vulnerable**». Esta nova mesura és, segons el primer edil, «**una gran notícia i una mostra més de la sensibilitat social que té l'empresa Aigües de Sagunt de la qual l'Ajuntament de Sagunt és propietari del 51%**».

  

Segons el regidor delegat d'Aigua, Pepe Gil, que ha anunciat esta mesura, «**s'hi està treballant, ja que s'ha d’acotar la quantitat total de diners i esta ha de ser confirmada pel Consell d'Administració de l'ens**», encara que creu que tots els seus membres donaran suport a la iniciativa. I una vegada passat este tràmit es gestionarà a través del departament de Serveis Socials, que «**amb altres mesures que aprovarem en els pròxims dies formaran part d'eixa gran borsa d'ajudes socials que ofereix l'Ajuntament de Sagunt per als quals durant esta crisi més les necessiten**».

  

**L'Ajuntament de Sagunt facilita el pagament d'impostos i deutes durant la crisi sanitària**

  

L'alcalde de Sagunt ha recordat, a més, que ja es va fer un primer gir de cartes de pagament d'impostos que tenien la data prèvia als ajornaments «**i ara el que es produirà és una nova remesa d'eixes cartes de pagament per a facilitar eixe pagament d'impostos amb els períodes ja ajornats, d'una banda, i d’una altra els mitjans de pagament són relativament fàcils ja que qualsevol persona pot pagar-los en línia**».

  

A més, com es va informar dies arrere totes les persones i empreses interessades poden activar un pla personalitzat de pagament que els permeta complir amb les obligacions fiscals municipals amb major facilitat. En eixe sentit l'alcalde ha recordat que fa uns dies es va anunciar el [pla de pagaments de deutes](/es-va/Actualidad/Pagines/Sagunto-ofrece-pymes-sector-autonomo-local-canal-directo-para-establecer-planes-pago-deudas-plan-ayudas.aspx) al qual aquelles pimes o personal autònom es podia acollir per a fraccionar eixos deutes ja establits. A més d'això, abans d'arribar a acumular eixos deutes, se li pot plantejar al departament d'Hisenda un pla de pagaments per a estructurar el pagament d'eixe impost d'una forma que siga assumible. «**Estes són facilitats que habitualment dona l'Ajuntament de Sagunt però que és cert que cobren una especial rellevància en estos moments**», ha manifestat l'alcalde.

  

En este sentit cal recordar que des que va començar la crisi sanitària s'ha ajornat el període de pagament voluntari de determinats imposats com per exemple el de l'IBI i el dels vehicles de tracció mecànica fins al 31 de juliol, i de taxes com la del servici per recollida de residus fins al 20 de maig i el del segon trimestre dels llocs exteriors del mercat fins al 3 de juliol. A més, com ja es va anunciar, es retornaran els pagaments de cursos de la Universitat Popular que s'hagen cancel·lat o la part proporcional no gaudida dels bons trimestrals del departament d'Esports, i més recentment la [suspensió de la taxa de terrasses per al que queda de 2020​](/es-es/actualidad/Paginas/Sagunto-suspende-la-tasa-de-terrazas-para-lo-que-queda-de-2020.aspx).

  

​

*   [](http://www.facebook.com/sharer.php?u=https://aytosagunto.es/va/actualitat/aigues-de-sagunt-aportara-ajudes-de-fins-a-200-000-euros-perque-families-vulnerables-puguen-pagar-els-rebuts-d-aigua-mentre-dure-la-crisi-sanitaria/ "Facebook")
*   [](http://twitter.com/share?url=https://aytosagunto.es/va/actualitat/aigues-de-sagunt-aportara-ajudes-de-fins-a-200-000-euros-perque-families-vulnerables-puguen-pagar-els-rebuts-d-aigua-mentre-dure-la-crisi-sanitaria/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/aigues-de-sagunt-aportara-ajudes-de-fins-a-200-000-euros-perque-families-vulnerables-puguen-pagar-els-rebuts-d-aigua-mentre-dure-la-crisi-sanitaria/ "Linked In")
*   [](mailto:?body=https://aytosagunto.es/va/actualitat/aigues-de-sagunt-aportara-ajudes-de-fins-a-200-000-euros-perque-families-vulnerables-puguen-pagar-els-rebuts-d-aigua-mentre-dure-la-crisi-sanitaria/)